《对雪》
宋代·李正民

朔风千里冻寒云，三白呈祥副所闻。洒处萧萧仍淅淅，风来霭霭复雰雰。

模糊碧瓦俱同色，挺特疏梅自出群。忽忆去年诗酒会，邹枚司马尽能文。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。